CELEX: 32017D1373
Language: el
Date: 2017-07-24 00:00:00
Title: Απόφαση (ΕΕ) 2017/1373 της Επιτροπής, της 24ης Ιουλίου 2017, για την έγκριση, εξ ονόματος της Ευρωπαϊκής Ένωσης, τροποποίησης του πρωτοκόλλου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας

25.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 193/4
            
         ΑΠΌΦΑΣΗ (ΕΕ) 2017/1373 ΤΗΣ ΕΠΙΤΡΟΠΉΣ
   της 24ης Ιουλίου 2017
   για την έγκριση, εξ ονόματος της Ευρωπαϊκής Ένωσης, τροποποίησης του πρωτοκόλλου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση (ΕΕ) 2016/870 του Συμβουλίου, της 24ης Μαΐου 2016, για τη σύναψη, εξ ονόματος της Ευρωπαϊκής Ένωσης, του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας για περίοδο τεσσάρων ετών (1), και ιδίως το άρθρο 3,
   Εκτιμώντας τα ακόλουθα:
   
               (1)
            
            
               Το άρθρο 10 της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας (2), εφεξής «η συμφωνία», που εγκρίθηκε με τον κανονισμό (ΕΚ) αριθ. 1801/2006 του Συμβουλίου (3), προβλέπει τη σύσταση μεικτής επιτροπής επιφορτισμένης με την παρακολούθηση της εφαρμογής της εν λόγω συμφωνίας, και ιδίως με την επίβλεψη της εκτέλεσης, της ερμηνείας και της ομαλής λειτουργίας αυτής.
            
         
               (2)
            
            
               Το άρθρο 3 παράγραφος 3.9 του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία, εφεξής «το πρωτόκολλο», που εγκρίθηκε με την απόφαση (ΕΕ) 2016/870, καθορίζει τους κανόνες για την κατανάλωση του υπολοίπου της τομεακής στήριξης για την προώθηση βιώσιμης αλιείας που προβλέπεται από το προηγούμενο πρωτόκολλο για την περίοδο 2013-2014.
            
         
               (3)
            
            
               Σε έκτακτη σύνοδο της μεικτής επιτροπής που πραγματοποιήθηκε μεταξύ της Ένωσης και των αρχών της Μαυριτανίας μέσω ανταλλαγής επιστολών της 10ης Μαρτίου και της 3ης Απριλίου 2017, τα μέρη συμφώνησαν σχετικά με τροποποίηση του πρωτοκόλλου προκειμένου να παραταθεί η προθεσμία για την κατανάλωση του εν λόγω υπολοίπου.
            
         
               (4)
            
            
               Η Επιτροπή διαβίβασε στο Συμβούλιο πριν από την εν λόγω συνεδρίαση της μεικτής επιτροπής προπαρασκευαστικό έγγραφο στο οποίο εκτίθενται λεπτομερώς τα συγκεκριμένα στοιχεία της προβλεπόμενης θέσης της Ένωσης, το οποίο εγκρίθηκε.
            
         
               (5)
            
            
               Η τροποποίηση του πρωτοκόλλου θα πρέπει να εγκριθεί εξ ονόματος της Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, εξ ονόματος της Ένωσης, η αντικατάσταση του άρθρου 3 παράγραφος 3.9 δεύτερη περίοδος του πρωτοκόλλου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας από το κείμενο του παραρτήματος της παρούσας απόφασης, το οποίο συμφωνήθηκε μέσω ανταλλαγής επιστολών μεταξύ των μελών της μεικτής επιτροπής που συστάθηκε σύμφωνα με το άρθρο 10 της εν λόγω συμφωνίας,
   Άρθρο 2
   Η παρούσα απόφαση αρχίζει να ισχύει την επομένης της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 24 Ιουλίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 145 της 2.6.2016, σ. 1.
   
      (2)  ΕΕ L 343 της 8.12.2006, σ. 4.
   
      (3)  Κανονισμός (ΕΚ) αριθ. 1801/2006 του Συμβουλίου, της 30ής Νοεμβρίου 2006, για τη σύναψη συμφωνίας σύμπραξης στον τομέα της αλιείας μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας (ΕΕ L 343 της 8.12.2006, σ. 1).
   
      ΠΑΡΑΡΤΗΜΑ
      Απόσπασμα της ανταλλαγής επιστολών που πραγματοποιήθηκε μεταξύ των μελών της μεικτής επιτροπής που συστάθηκε με το άρθρο 10 της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας (κείμενο της δεύτερης περιόδου του άρθρου 3 παράγραφος 3.9 του πρωτοκόλλου).
      
         «Ωστόσο το εν λόγω υπόλοιπο της τομεακής στήριξης για την περίοδο 2013-2014 θα πρέπει να καταναλωθεί το αργότερο είκοσι (20) μήνες από την ημερομηνία προσωρινής εφαρμογής του παρόντος πρωτοκόλλου, ενώ, σε αντίθετη περίπτωση, θα θεωρείται ότι έχει εξαντληθεί και δεν θα μπορεί να καταβληθεί».